A Törvényszék 2024. október 9-i ítélete – Magyarország kontra Bizottság
(T-499/22. sz. ügy)1
(EMGA és EMVA – A finanszírozásból kizárt kiadások – Magyarország által kifizetett kiadások – Megfelelőségi vizsgálat – Aktív mezőgazdasági termelő – A „természetes vagy jogi személyek csoportjának” fogalma – Az állatalapú támogatásokra vonatkozó helyszíni ellenőrzések arányának növeléséhez figyelembe veendő minták – Az állatokkal kapcsolatos események bejelentése – Szabálytalanságok – Következmények)
Az eljárás nyelve: magyar
Felek
Felperes: Magyarország (képviselők: Fehér M. Z. és Koós G. meghatalmazottak)
Alperes: Európai Bizottság (képviselők: J. Aquilina, A. Becker és Teleki Zs. meghatalmazottak)
Az ügy tárgya
Az EUMSZ 263. cikken alapuló keresetében Magyarország az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) terhére a tagállamok által kifizetett egyes kiadásoknak az európai uniós finanszírozásból való kizárásáról szóló, 2022. június 8-i (EU) 2022/908 bizottsági végrehajtási határozat (HL 2022. L 157., 15. o.) azon részében történő megsemmisítését kéri, amely azon kiadásokra vonatkozik, amelyeket egyrészt a 2017–2019-es pénzügyi év tekintetében a termeléstől független közvetlen támogatások és a termeléstől függő önkéntes támogatás címén, másrészt pedig az integrált igazgatási és ellenőrzési rendszer (IIER) és a 2017. és 2018. pénzügyi év kockázatkezelési intézkedései alapján fizetett ki.
Az ítélet rendelkező része
A Törvényszék a keresetet elutasítja.
A Törvényszék Magyarországot kötelezi a költségek viselésére.
____________
1 HL C 368., 2022.9.26.